CELEX: 22017D1463
Language: bg
Date: 2017-07-07 00:00:00
Title: Решение № 1/2017 на Специалния комитет по митническо сътрудничество и улесняване на търговията КАРИФОРУМ — ЕС от 7 юли 2017 година за дерогация от правилата за произход, определени в Протокол I към Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, за да се вземе предвид специалното положение на Доминиканската република по отношение на някои текстилни изделия [2017/1463]

11.8.2017   
            
            
               BG
            
            
               Официален вестник на Европейския съюз
            
            
               L 208/53
            
         РЕШЕНИЕ № 1/2017 НА СПЕЦИАЛНИЯ КОМИТЕТ ПО МИТНИЧЕСКО СЪТРУДНИЧЕСТВО И УЛЕСНЯВАНЕ НА ТЪРГОВИЯТА КАРИФОРУМ — ЕС
   от 7 юли 2017 година
   за дерогация от правилата за произход, определени в Протокол I към Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, за да се вземе предвид специалното положение на Доминиканската република по отношение на някои текстилни изделия [2017/1463]
   СПЕЦИАЛНИЯТ КОМИТЕТ ПО МИТНИЧЕСКО СЪТРУДНИЧЕСТВО И УЛЕСНЯВАНЕ НА ТЪРГОВИЯТА,
   като взе предвид Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, и по-специално член 39, параграф 2 и член 42, буква б) от Протокол I към него,
   като има предвид, че:
   
               (1)
            
            
               Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна (1) (наричано по-нататък „СИП между КАРИФОРУМ и ЕС“) се прилага временно от 29 декември 2008 г. между Европейския съюз (ЕС) и Антигуа и Барбуда, Бахамските острови, Барбадос, Белиз, Доминика, Доминиканската република, Гренада, Гвиана, Ямайка, Сейнт Китс и Невис, Сейнт Лусия, Сейнт Винсънт и Гренадини, Суринам и Тринидад и Тобаго.
            
         
               (2)
            
            
               В Протокол I към СИП относно определението на понятието „продукти с произход“ и методите на административно сътрудничество се установяват правилата за произход при внасянето на продукти с произход от държавите от КАРИФОРУМ в ЕС.
            
         
               (3)
            
            
               По силата на член 39, параграф 2 от Протокол I към СИП може да се предоставят дерогации от тези правила за произход, когато развитието на съществуващите промишлени производства или създаването на нови промишлени производства в държавите от КАРИФОРУМ оправдава това. Освен това в член 39, параграф 6, буква б) от Протокола се предвижда, че при разглеждането на исканията за дерогация по-специално се вземат предвид случаите, в които прилагането на съществуващите правила за произход би засегнало чувствително способността на съществуващ промишлен отрасъл в държава или държави от КАРИФОРУМ да продължи износа си за ЕС, като се посочват по-специално случаите, в които това може да доведе до преустановяване на промишленото производство.
            
         
               (4)
            
            
               На 10 март 2015 г. Специалният комитет по митническо сътрудничество и улесняване на търговията КАРИФОРУМ — ЕС прие Решение № 1/2015 (2), с което се предоставя дерогация от правилата за произход по отношение на някои текстилни изделия, внасяни в Съюза, по силата на член 39, параграф 2 и параграф 6, буква б) от Протокол I към СИП, за срок от 10 март 2015 г. до 9 март 2017 г.
            
         
               (5)
            
            
               На 22 февруари 2017 г. председателят на Специалния комитет по митническо сътрудничество и улесняване на търговията КАРИФОРУМ — ЕС получи ново искане за дерогация от Доминиканската република.
            
         
               (6)
            
            
               В съответствие с член 13 от Протокол I към Споразумението за икономическо партньорство предвидените в дял II от Протокол I условия за придобиване на статус на продукти с произход трябва да бъдат изпълнявани без прекъсване в държавите от КАРИФОРУМ или в ЕС. Хаити е подписала, но не е ратифицирала СИП, нито го прилага временно. В съответствие с член 8 от Протокол I измиването, гладенето с ютия или гладачна преса на текстилни изделия, поставянето или отпечатването на маркировки, етикети, емблеми, простото поставяне в торби, каси, кутии или комбинациите от две или повече от тези операции се считат за недостатъчна обработка и преработка за придобиване на статус на продукти с произход. Поради това следва да се предостави дерогация от разпоредбите на член 8 и член 13, параграф 1 от Протокол I, за да може крайният продукт, изнасян от Доминиканската република за ЕС, да придобие статус на продукт с произход.
            
         
               (7)
            
            
               По силата на член 39, параграф 2 от Протокола Доминиканската република поиска дерогация от правилата за произход, предвидени в Протокол I към СИП между КАРИФОРУМ и ЕС, по отношение на 180 647 бройки панталони, панталони до под коляното и къси панталони от тъкани, наречени „деним“, за мъже или момчета, с код по ХС 6203.42, внасяни в ЕС. Искането се основава на факта, че промишленият отрасъл е в затруднено положение, тъй като обработката и преработката, осъществявани в съседната държава Хаити, се отразяват върху спазването на правилата за произход, установени в СИП между КАРИФОРУМ и ЕС, докато то още не е ратифицирано от Хаити. Ако Доминиканската република не може да се снабдява от Хаити, продължаването на износа за ЕС от съществуващите предприятия на текстилната промишленост в Доминиканската република ще бъде значително засегнато. Една нова дерогация би допринесла за непрекъснатостта на производството и развитието на промишления отрасъл и за запазването на заетостта както в Доминиканската република, така и в Хаити. Ратифицирането на Споразумението от страна на Хаити би осигурило стабилност на стопанската дейност и най-висока степен на предвидимост, които са нужни на заинтересованите лица.
            
         
               (8)
            
            
               Искането е за дерогация за срок от две години. Като се има предвид, че понастоящем в Хаити се полагат усилия за ратифициране на Споразумението през 2017 г., дерогацията следва да бъде предоставена за срок от една година, така че да се осигури повече време на Доминиканската република да се подготви за спазването на правилата за придобиване на статус на продукти с произход, както и да се осигури предвидимост за операторите, докато завърши процесът на ратифициране от Хаити. Срокът на дерогацията може да бъде удължен за още една година, ако процесът на ратифициране от Хаити не бъде завършен до края на първата година от този срок.
            
         
               (9)
            
            
               Искането се отнася до общо 180 647 бройки панталони от тъкани, наречени „деним“, които се предвижда да бъдат изнасяни за ЕС. Според сведенията, получени от Доминиканската република, износът на продукти от код по ХС 6203.42 в рамките на дерогацията възлиза на 161 634 бройки за периода от март 2015 г. до март 2016 г. Подлежащите на разпределяне количества за 2017 и 2018 г. следва да отговарят на това използване. За да се осигури възможност за ефективно и пълно използване на предвидената годишна квота за износ, е целесъобразно да се предвиди количество от 180 647 бройки годишно, което е съобразено със способността на съществуващите промишлени предприятия да продължат износа си за Съюза.
            
         
               (10)
            
            
               Специалният комитет по митническо сътрудничество и улесняване на търговията КАРИФОРУМ — ЕС следва да предостави дерогация за 180 647 бройки панталони, панталони до под коляното и къси панталони, от тъкани, наречени „деним“, за мъже или момчета, от код по ХС ex ex 6203.42 (код по КН 6203 42 31), внасяни в Съюза, за срок от една година от датата на приемане на настоящото решение.
            
         
               (11)
            
            
               С Регламент за изпълнение (ЕС) 2015/2447 на Комисията (3) се определят правилата за управлението на тарифните квоти. Посочените правила следва да се прилагат при управлението на количеството, по отношение на което се предоставя дерогацията по силата на настоящото решение.
            
         
               (12)
            
            
               За да се даде възможност за по-ефективно наблюдение на прилагането на дерогацията, органите на Доминиканската република следва редовно да предават на Комисията данни за издадените сертификати за движение EUR.1,
            
         РЕШИ:
   Член 1
   Чрез дерогация от Протокол I към Споразумението за икономическо партньорство (СИП) и по силата на член 39, параграф 2 от Протокола панталоните, панталоните до под коляното и късите панталони от тъкани, наречени „деним“, за мъже или момчета, от код по ХС ex ex 6203.42 (код по КН 6203 42 31), произведени от тъкани без произход от кодове по ХС 5209.42 и 5513.19 (кодове по КН 5209 42 00 и 5513 19 00) и скроени в Доминиканската република, ушити извън територията на държавите от КАРИФОРУМ и впоследствие изпрани, изгладени с ютия или гладачна преса, с поставени или отпечатани маркировки, етикети и емблеми и опаковани в Доминиканската република, се смятат за продукти с произход от Доминиканската република съгласно условията по членове 2 — 5 от настоящото решение.
   Член 2
   Дерогацията по член 1 се прилага за срок от една година за продуктите и количествата, които са определени в приложението към настоящото решение и които се декларират за допускане за свободно обращение в ЕС от Доминиканската република през периода от 7 юли 2017 г. до 6 юли 2018 г.
   Член 3
   Количествата, определени в приложението, се управляват по реда на членове 49 — 54 от Регламент за изпълнение (ЕС) 2015/2447.
   Член 4
   Митническите органи на Доминиканската република извършват количествени проверки при износа на продуктите по член 1.
   Преди края на месеца, следващ всяко тримесечие, митническите органи на Доминиканската република предават на Европейската комисия, чрез секретариата на Специалния комитет по митническо сътрудничество и улесняване на търговията, справка за количествата, за които са издадени сертификати за движение EUR.1 в съответствие с настоящото решение, както и серийните номера на споменатите сертификати.
   Член 5
   В клетка 7 от сертификатите за движение EUR.1, издадени в съответствие с настоящото решение, се съдържа едно от следните указания:
   
               —
            
            
               „Derogation — Decision № 1/2017 of the CARIFORUM-EU Special Committee on Customs Cooperation and Trade facilitation of 7 July 2017“,
            
         
               —
            
            
               „Dérogation — Décision № 1/2017 du Comité spécial de coopération douanière et de facilitation des échanges CARIFORUM-UE du 7 juillet 2017“,
            
         
               —
            
            
               „Excepción — Decisión № 1/2017 del Comité Especial CARIFORUM-UE de Cooperación Aduanera y Facilitación del Comercio del 7 de julio 2017“.
            
         Член 6
   Когато въз основа на обективна информация ЕС установи нередности или измама, или системно неизпълнение на задълженията по член 4 от настоящото решение, той може да поиска временно да се спре дерогацията по член 1 в съответствие с процедурата по член 20, параграфи 4 и 5 от СИП между КАРИФОРУМ и ЕС.
   Член 7
   Срокът на дерогацията по член 1 може да бъде удължен с една година по решение на Комитета, ако процесът на ратифициране от Хаити не завърши до края на първата година от този срок, при условие че три месеца преди изтичането на срока съответната държава от КАРИФОРУМ представи доказателство, че все още не може да изпълни условията на Протокол I.
   Член 8
   Настоящото решение влиза в сила на 7 юли 2017 г.
   
      Съставено в Джорджтаун и Брюксел на 7 юли 2017 г.
      
         Percival MARIE
         
            Представител на КАРИФОРУМ
         
         
            от името на държавите от КАРИФОРУМ
         
      
      
         Jean-Michel GRAVE
         
            Европейска комисия
         
         
            от името на Европейския съюз
         
      
   
   
      (1)  ОВ L 289, 30.10.2008 г., стр. 3.
   
      (2)  Решение № 1/2015 на Специалния комитет по митническо сътрудничество и улесняване на търговията по Споразумението за икономическо партньорство между държавите от КАРИФОРУМ и ЕС от 10 март 2015 г. относно дерогация от правилата за произход, определени в протокол I към Споразумението за икономическо партньорство между държавите от КАРИФОРУМ, от една страна, и Европейската общност и нейните държави членки, от друга страна, за да се вземе предвид специалното положение на Доминиканската република по отношение на някои текстилни изделия [2015/600] (ОВ L 99, 16.4.2015 г., стр. 34).
   
      (3)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
   
      ПРИЛОЖЕНИЕ
      
                  Пореден №
               
               
                  Код по ХС
               
               
                  Код по КН
               
               
                  Описание на стоките
               
               
                  Срок
               
               
                  Количества
                  (в бройки)
               
            
                  09.1950
               
               
                  Ex 6203.42 
               
               
                  6203 42 31 
               
               
                  Панталони, панталони до под коляното и къси панталони, от тъкани, наречени „деним“, за мъже или момчета
               
               
                  7.7.2017 — 6.7.2018 г.
               
               
                  180 647